**Izlaganje ministarke javne uprave Suzane Pribilović**

**Konferencija „Otvorenost institucija izvršne vlasti u regionu i Crnoj Gori“**

**petak, 28. septembra**

Poštovane kolege,

Uvaženi učesnici i gosti,

Dame i gospodo,

Drago mi je da već drugu godinu za redom govorimo o otvorenosti uprave, kroz prizmu rezultata istraživanja koje je CDT sproveo sa partnerima prema Regionalnom indeksu otvorenosti, ali i prizmu učinaka Vlade i posebno Ministarstva javne uprave, kao koordinatora politika koje se odnose na poboljšanje uslova za djelovanje nevladinih organizacija.

Ove godine indikatori su brojniji i zahtjevniji, što je uticalo na slabljenje rezultata. Ipak, ,,izvršna vlast u Crnoj Gori je i, prema ovogodišnjem mjerenju najotvorenija u regionu, a ministarstva prosječno zadovoljavaju 60% kriterijuma otvorenosti. Istraživanjem je obuhvaćeno i Ministarstvo javne uprave kao novoformirano ministarstvo, koje je za kratko vrijeme u značajnijoj mjeri ispunilo standarde otvorenosti.’’

Rezultati istraživanja su svojevrstan prikaz rezultata našeg rada. Kad kažem našeg**,** mislim i na institucije sistema i na doprinos nevladinih organizacija i drugih organizacija civilnog društva.

Smatram da su rezultati dobri i obavezujući.

Cijenimo da su date preporuke značajne za naše buduće djelovanje i vjerujem da je taj pravac na adekvatan način definisan, između ostalog, i nizom mjera i aktivnosti u Nacrtu Nacionalnog akcionog plana za sprovođenje inicijative Partnerstvo za otvorenu upravu.

Otvorenost, efikasnost i odgovornost u upravljanju je uslov bez kojeg nije moguće razvijati participativnu i demokratiju uopšte. Ali, to je proces koji traje.

Zakoni, strategije i druga akta koje donosimo su, takođe, proces, ne samo donošenja i primjene, kao profesionalne obaveze, već proces dostizanja dubljeg razumijevanja razloga, uzroka i posljedica, a sve to kroz prizmu potreba građana.

Ministarstvo javne uprave, kao koordinator cjelokupne reforme javne uprave u Crnoj Gori, praktičnim i vrijednosno orijentisanim politikama, usmjereno je na aktivnosti povećanje učešća građana u ciklusu kreiranja javnih politika.

Podsjetiću da Ministarstvo javne uprave, kao koordinator Partnerstva za otvorenu upravu ulaže napore da konkretnim mjerama i dosežnim ciljevima učini vidljivom primjenu standarda profesionalnog integriteta u javnoj upravi na nacionalnom i lokalnom nivou.

U toku su javne konsultacije na Nacrt Nacionalnog akcionog plana, u okviru kojih smo uputili otvoren poziv građanima da dostavalju ideje, predloge kako unaprijediti transparentnost i kvalitet javnih usluga u javnoj upravi.

Nacrt Nacionalnog akcionog plana smo razvili u najvećoj mjeri kroz princip povećanja pristupa novim tehnologijama za otvorenost i odgovornost javne uprave, a njime smo obuhvatili i najveći broj predloga iz NVO sektora u domenu veće otvorenosti institucija i dostupnosti usluga.

Podsjetiću da smo u prethodnom periodu ojačali pravni i institucionalni okvir koji kanališu saradnju i partnerstvo Vlade i organa državne uprave i nevladinih organizacija.

U tom smislu, ubijeđena sam da samo zajedničkim radom, dijalogom i osnaživanjem međusektorskog partnerstva možemo da ispunimo principe otvorenosti i transparentnosti.

Vjerujem da prava demokratija može postojati samo ukoliko se i građani osjećaju i prepoznaju odgovornim i učestvuju u procesu donošenja javnih politika, ali i procesu njihove primjene i vrednovanja rezultata i uticaja politika na njihov svakodnevni život.

Stoga, svaka preporuka organizacija civilnog društva bazirana na kvalitetno sprovedenim istraživanjima, jeste dobar orijentir za ono što treba učiniti.

Hvala na pažnji.